stanford-oval/wikipedia huggingface dataset:
עקדת יצחק
הסיבות לעקדה

במסורת הפרשנית הועלו שלוש סיבות אפשריות שבעטיין דרש אלוהים ביצוע מעשה שכזה:
לבחון את האמונה של אברהם באלוהיו, ולהראות את גדלותו של אברהם לעומת שאר בני האדם.
להבהיר את מקום קדושתו של הר המוריה, הוא הר הבית בימינו. על-פי המסורת, העקדה התבצעה על אבן השתייה שבהר המוריה.
לדחות כל סוג של קורבן אדם אצל עם ישראל, משום שמנהג זה היה רווח אצל עמים אחרים, כמו פולחני מולך ובעל.
אף שאלוהים מבטיח לו ”כִּי בְיִצְחָק יִקָּרֵא לְךָ זָרַע”, ובציווי זה סותר את הבטחתו, אברהם כמעט ציית לאל, ובטרם ימית את יצחק, הגיע מלאך ומנע ממנו את המעשה, ובמקומו הראה לו איל שנאחז בסבך בקרניו להעלותו במקום בנו.
על פי חז"ל, הפסוק ששולל את קורבן המולך, ”וּבָנוּ בָּמוֹת הַתֹּפֶת אֲשֶׁר בְּגֵיא בֶן הִנֹּם, לִשְׂרֹף אֶת בְּנֵיהֶם וְאֶת בְּנֹתֵיהֶם בָּאֵשׁ, אֲשֶׁר לֹא צִוִּיתִי, וְלֹא עָלְתָה עַל לִבִּי” (ירמיהו ז', לא), מתייחס אל עקדת יצחק, וטוען שהציווי לאברהם היה מהפה ולחוץ ולא עלה כלל על לבו של האל. רש"י ממשיך קו זה ואומר שבציווי של העקדה לא נאמר לשחוט את יצחק אלא להעלות אותו לעולה, ולאחר שאברהם מעלה אותו על המזבח הוא מקבל הוראה להוריד אותו משם.
הגמרא מספרת את הרקע לצווי העקדה. לפי סיפור זה השטן שרצה לקטרג על אברהם, בא לפני הקב"ה ואמר לו: ”זקן זה חננתו למאה שנה פרי בטן, מכל סעודה שעשה, לא היה לו תור אחד או גוזל אחד להקריב לפניך?” (כלומר אתה הענקת לו מתנה שאין לאמוד את ערכה, והוא עשה סעודה גדולה ולא העניק לך אפילו מתנה קטנה בלבד).
ענה הקב"ה לשטן: ”כלום עשה אלא בשביל בנו? אם אני אומר לו זבח את בנך מיד זובחו” (כלומר כל הסעודה שעשה הייתה לכבודי, וההוכחה לכך אם אומר לו לזבוח את בנו הוא יעשה כך).
מיד אמר הקב"ה לאברהם "קח נא את בנך...".
גילו של יצחק

סוגיית גילו של יצחק בעת המאורע היא נושא השנוי במחלוקת. על פי פשט המקרא, היה יצחק נער, כיוון שאברהם אומר זאת בסיפור. אמנם פירוש המילה "נער" במקרא אינה מתארת בהכרח גיל צעיר, אלא תפקיד. לפי ספר היובלים היה בן שש עשרה. על פי חז"ל וחלק מהמפרשים, גילו של יצחק היה שלושים ושבע, ויש גורסים עשרים ושש. אבן עזרא קובע שהיה בן קרוב לשלוש עשרה שנה, והכריחו אביו ועקדו שלא ברצונו, ודוחה בדבריו את אלו שסוברים שהיה בן חמש, בכך שבן חמש איננו יכול לשאת עליו את עצי העולה כפי שמתואר בסיפור. לתפישׂת אלו שסוברים שהיה מבוגר, הניסיון בעקדה היה לא רק של אברהם אלא גם של יצחק. וכך מספרת הגמרא: על הוויכוח בין ישמעאל ליצחק
רבי לוי אמר: אחר דבריו של ישמעאל ליצחק. אמר לו ישמעאל ליצחק: אני גדול ממך במצוות, שאתה מלת בן שמונת ימים ואני בן שלש עשרה שנה. אמר לו: ובאבר אחד אתה מגרה בי? אם אומר לי הקב"ה "זבח עצמך לפני", אני זובח. מיד – "והאלהים נסה את אברהם".
העקדה במסורות שונות > ביהדות

על פי ספר היובלים, השטן הוא שהציע לנסות את אברהם, בנוסח הדומה מאוד לפתיחת ספר איוב: ”ויהי בשבוע השביעי בשנה הראשונה בחודש הראשון ליובל ההוא בשנים עשר יום בחודש הזה נדברו בשמים דברים אחדים על אודות אברהם. ויאמרו כי נאמנה רוחו בכל אשר ידבר ה' אתו, וכי יאהב אותו ונכון לבו בכל פגע. ויבוא השר משטמה ויאמר לפני האלוהים, הנה אברהם אוהב ומוקיר את בנו יצחק מכל. אמור אליו להקריב אותו לעולה על המזבח, וראה תראה אם יעשה את הדבר הזה, למען תדע אם נאמנה רוחו בכל אשר תנסהו. ואלוהים ידע כי נאמנה רוח אברהם בכל הפגעים אשר הביא עליו, כי נסה אותו בעושר המלכים ואחרי כן באשתו בהלקחה ממנו. ואחרי כן בישמעאל והגר אמתו בשלחו אותם, ובכל אשר נסהו מצא את לבבו נאמן לפניו. ולא המרה את רוחו ולא אחר לעשותו כי היה נאמן ואת ה' אהב.” (ספר היובלים י"ז י"ט-כ"ה)
על פי האגדה, השטן בא בצורות שונות, והפריע לאברהם ויצחק להגיע אל הר המוריה. השטן נכשל בכל פעם עקב נחישותם של אברהם ויצחק, ולאחר שנכשל בניסיונו הלך אל שרה ואמר לה שאברהם יצא לשחוט את בנה היחיד, ושרה מתה בעקבות זאת. עוד על פי האגדה, בהגיעם להר המוריה, ביקש יצחק מאביו לקשור אותו, כדי שלא יבעט בו בטעות בעת השחיטה. מסורת זו של הפרעת השטן לעקדה הגיעה גם למסורת המוסלמית, ומתבטאת באחד הטקסים של העלייה לרגל למכה.
העקדה במסורות שונות > במסורת השומרונים

הנוסח השומרוני של סיפור העקדה נבדל מנוסח המסורה בשני היבטים מהותיים:
א. במקום "ארץ המוריה" נכתב "ארץ המוראה".
ב. המילים "ביום השלישי" מופיעות בסוף פסוק ג' ולא בתחילת פסוק ד' - ”ויקום וילך אל המקום אשר אמר לו אלוהים ביום השלישי”.
השומרונים מפרשים כי "אחד ההרים" בארץ המוראה הוא כינוי להר גריזים, אותו מראה הקדוש ברוך הוא לאברהם ביום השלישי, עם התקרבו לטווח ראייה מההר, הנראה למרחוק. לטענת החוקר יאיר זקוביץ נתמך פירוש זה בדמיון הלשוני בין המילה מוריה/מוראה לבין אתר אלון מורה בו הקים אברהם לראשונה מזבח עם הגיעו לארץ כנען. בכל אחד משלוש הרגלים פוקדים השומרונים את האתר אותו הם מזהים כמזבח יצחק על הר גריזים.
העקדה במסורות שונות > בנצרות

סיפור עקידת יצחק השפיע גם על מוטיבים ראשיים בדת הנוצרית, על ידי פרשנות טיפולוגית. בשני המקרים מדובר על מעשה הקרבה עילאי למען אלוהים. יצחק מתואר כשה התמים שיעלה על המזבח, ואילו ישו נקרא "שה האלוהים" (Agnus dei). ישנו אף דמיון צורני: ישו מתואר כנושא את הצלב שעליו נצלב, בדומה ליצחק שנושא עליו את עצי העולה שאמורים לשרוף אותו. אימוץ המסורות לגבי עקידת יצחק במסורת הנוצרית הוא מרכזי, ולכן הועתק אתר ההקרבה מהר הבית שעל-פי המסורת היהודית לגבעת הגולגולתא, היכן שנקבר ישו, וכיום נמצא במתחם כנסיית הקבר.
ההוגה הנאופלאטוני אלכסנדר מליקופוליס (סביב 300 לספירה) ציין בחיבורו כי לדוקטרינה של הכנסייה על כך שישו "ויתר על עצמו תמורת המחילה על החטאים", מספקת "ההיסטוריה היהודית" דוגמה ב"הכנת בנו של אברהם לקורבן לאל".
העקדה במסורות שונות > באסלאם

סיפור העקדה מופיע גם בקוראן:
אָמַר [אברהם]: “בְּנִי, הִנֵּה רָאִיתִי בַחֲלוֹם, כִּי אֶזְבַּח אוֹתְךָ (קָרְבָּן). רְאֵה אֵפוֹא מַה מַּחְשַׁבְתֶּךָ?”

וַיֹּאמֶר: “אָבִי, עֲשֵׂה אֶת אֲשֶׁר תְּצֻוֶּה; מָצוֹא תִמְצָא אוֹתִי, אִם יִרְצֶה אֱלֹהִים, מִן הַמַּאֲרִיכִים רוּחָם.”

וְכַאֲשֶׁר הָיוּ שְׁנֵיהֶם תְּמִימִים (עִם אֱלֹהִים), וַיַּנַּח אוֹתוֹ עָרוּךְ עַל פָּנָיו.

קָרָאנוּ לֵאמֹר: “אַבְרָהָם! כְּבָר קִיַּמְתָּ אֶת הֶחָזוֹן.”

אָכֵן כָּזֹאת נִגְמֹל אֶת עוֹשֵׂי הַטּוֹב, אָכֵן זֹאת הִיא הַמַּסָּה הַגְּלוּיָה; וַנִּפְדֶנּוּ בְּזֶבַח נִכִבָּד, וַנַּנַּח שְׁמוֹ בְּתוֹךְ הָאַחֲרוֹנִים (לֵאמֹר): “שָׁלוֹם עַל אַבְרָהָם”. כָּזֹאת נִגְמֹל אֶת עוֹשֵׂי הַטּוֹב, כִּי הוּא מֵעוֹבְדֵינוּ הַמַּאֲמִינִים; וַנְּבַשְּׂרֵהוּ בְיִצְחָק, נָבִיא מֵעוֹשֵׂי הַטּוֹב.
המקור בערבית
قَالَ يَٰبُنَيَّ إِنِّيٓ أَرَىٰ فِي ٱلۡمَنَامِ أَنِّيٓ أَذۡبَحُكَ فَٱنظُرۡ مَاذَا تَرَىٰۚ قَالَ يَٰٓأَبَتِ ٱفۡعَلۡ مَا تُؤۡمَرُۖ سَتَجِدُنِيٓ إِن شَآءَ ٱللَّهُ مِنَ ٱلصَّٰبِرِينَ ۝ فَلَمَّآ أَسۡلَمَا وَتَلَّهُۥ لِلۡجَبِينِ ۝ وَنَٰدَيۡنَٰهُ أَن يَٰٓإِبۡرَٰهِيمُ ۝ قَدۡ صَدَّقۡتَ ٱلرُّءۡيَآۚ إِنَّا كَذَٰلِكَ نَجۡزِي ٱلۡمُحۡسِنِينَ ۝ إِنَّ هَٰذَا لَهُوَ ٱلۡبَلَٰٓؤُاْ ٱلۡمُبِينُ ۝ وَفَدَيۡنَٰهُ بِذِبۡحٍ عَظِيمٖ ۝ وَتَرَكۡنَا عَلَيۡهِ فِي ٱلۡأٓخِرِينَ ۝ سَلَٰمٌ عَلَىٰٓ إِبۡرَٰهِيمَ ۝ كَذَٰلِكَ نَجۡزِي ٱلۡمُحۡسِنِينَ ۝ إِنَّهُۥ مِنۡ عِبَادِنَا ٱلۡمُؤۡمِنِينَ ۝ وَبَشَّرۡنَٰهُ بِإِسۡحَٰقَ نَبِيّٗا مِّنَ ٱلصَّٰلِحِينَ
לזכר אירוע זה חוגגים המוסלמים מדי שנה את חג הקורבן, בו נהוג להקריב כבש או בהמה אחרת, כדוגמת אותו "זֶבַח נִכִבָּד" (ذِبۡحٍ عَظِيمٖ) של אברהם, ובו גם מתקיים החג': עלייה לרגל (אותה נדרש לעשות כל מוסלמי פעם בחייו) לעיר מכה, שבה התרחשה העקדה על פי המסורת המוסלמית.
בקוראן לא כתוב במפורש מי היה בנו של אברהם שתוכנן להיעלות כקורבן, אך מאחר שהבשורה על יצחק מופיעה כמה פסוקים לאחר העקדה עצמה, משתמע שהוא טרם נולד אז, ולפיכך רוב חכמי האסלאם סבורים שמי שנעקד היה בנו האחר של אברהם - ישמעאל, הנחשב לאב הקדמון של העם הערבי בכלל והנביא מוחמד בפרט. מקצת הפרשנים, ביניהם מוחמד אבן ג'ריר א-טברי ואבן קתייבה (ויש הטוענים שלא במקרה שניהם ממוצא פרסי ולא ערבי), סבורים בכל זאת שיצחק הוא הבן שתוכנן להיעלות כקורבן, בדומה למה שכתוב בתורה, והפסוק "וַנְּבַשְּׂרֵהוּ בְיִצְחָק" (وَبَشَّرۡنَٰهُ بِإِسۡحَٰقَ) לא מתייחס להולדתו אלא למאורע מאוחר יותר.
בהגות

סיפור עקדת יצחק נדון בהתפלמסות פרשנית ופילוסופית במשך אלפי שנים, מפני שהדינמיקה שבו מבלבלת: האל מביא את המאמין למקום של הקרבה אסורה ודוחה אותו במה שנראה כהתעללות; עוד נראה שהמסר דיכוטומי, מפני שמסירותו של אברהם כה נוגעת ללבו של אלוהים, שהוא מבטיח לו בעקבות נכונותו להקריב את בנו, הבטחות שונות, כריבוי בנים מוצלחים שהעולם יתברך בהם. האם הרצון להקריב את הבן הוא טוב או רע?
יש הרוצים לטעון שלא ברור מה הייתה גדולתו של אברהם במעשהו. חלק מפולחני האלילים של העמים הכנעניים כלל הקרבת צאצאים כמעשה שגרה.
כנגד כך, יש המפרשים שזה היה הניסיון הגדול לאברהם שבמשך כל שנות חייו עסק ב "מפעל חיים" של הפצת האמונה באל אחד ונלחם כנגד אותם עובדי אלילים המקריבים את בניהם. אברהם טען שהאל לא חפץ בקרבן אדם. כשאברהם התבקש להעלות לעולה את בנו, הדבר סתר את מפעל חייו הן מבחינת תוכן הדברים והן מבחינת זאת שלא יהיה ממשיך לדרכו. זה היה חלק עיקרי בקושי של הניסיון ואברהם נבחן האם יקיים את ציווי האל למרות זאת.
יש המביאים חיזוק לנושא הנבואה מניסיון העקדה. אברהם אבינו לא היה מעלה את בנו לעולה אם לא שהיה ברור לו ללא צל של ספק כי האל ביקש זאת ממנו.
יש שביקרו את אברהם על נכונות להקריב את בנו. לדוגמה הסופרת שולמית הראבן גרסה שהיה עליו להתנגד ולטעון כי מדובר בפקודה בלתי חוקית בעליל, וזאת בהתאם לאמירתו כי "השופט כל הארץ לא יעשה משפט" (בראשית יח). הסופר עמוס עוז בספרו "שלום לקנאים" מפרש כי על פי אמירה זו של אברהם, האל אינו מעל לחוק, ולכן הראבן מבקשת לגזור כי היה על אברהם לעמוד על החוק כשקיבל את הציווי האלוהי. עוז מוסיף כי ניתן למצוא סיוע לעמדתה של הראבן בתלמוד הבבלי מסכת תענית ד', ע"א, ובירמיהו יט ה.
גם בפייטנות הארץ-ישראלית נמצאת ביקורת על אברהם שלא ביקש רחמים על יצחק.
הפילוסוף הדני סרן קירקגור, בספרו חיל ורעדה מבקש לנתח את מושג האמונה מתוך דמותו של אברהם. הוא מתחיל בהנחת היסוד שאברהם הוא אביר האמונה. על ידי ניתוח מעשה העקדה הוא מבין שהמאמין הוא זה שמצליח לעשות את התנועה הכפולה: מחד לוותר על העולם, לבטל את רצונו מול רצון האל, ועם זאת לחיות בתוך הסופי ולהאמין באבסורד. כלומר, לעקוד את בנו, מתוך אהבה ובלי שמץ של היסוס, ובו בעת להאמין שיצחק יחיה. קירקגור מדמה את אברהם לרקדן שיש בכוחו לדלג אל-על לעבר האינסוף בתנועה של ויתור אינסופי על כל שיש לו, ולנחות חזרה מטה אל הסופי: הוא חי בתוך הסופי, אך באוויר הפסגות. המעשה של אברהם, על פי קירקגור, הוא כפירה באתי, בניגוד למי שמקריב את חייו לטובת הכלל, והוא גיבור טרגי, אברהם מקריב את בנו ולא את עצמו, ובלי שיינתן לו שום נימוק לכך. ככה קירקגור מעמיד את היחס שלו עם אלוהים מעל לאתי, מעל ל"כללי" שהיגל העמיד כחשוב ביותר מבחינה אתית. בספר מתת מוות דרידה טוען שהפרדוקס הזה שבו בוגדים בחובה האתית מתוך חובה אישית הוא לא רק נחלתו של אברהם אבינו, אלא הוא המאפיין של חי היום יום שלנו, ככה על פי דרידה, במידת מה כולנו עוקדים את בנינו מעצם זה שאנחנו מעדיפים כל הזמן את עצמנו על פני הכללי המופשט.
הדומה והשונה בין סיפור עקדת יצחק ובין סיפור גירוש ישמעאל > הדמיון בין שני הסיפורים

קיים דמיון רב בין שני הסיפורים, סיפור עקדת יצחק וסיפור גירוש הגר וישמעאל הקודם לו. בשני הסיפורים קדם צו ה' לאברהם קודם למעשה. בשני הסיפורים מצווה ה' על אברהם להיפרד מבניו לתמיד. בסיפור המובא בבראשית כ"א קיים סיכון כמעט ודאי למות הילד ובסיפור עקדת יצחק המוות הוא ודאי אילולא ה' עוצר בעד אברהם. שתי הדרישות המובאות בסיפורים מבקשות להדגיש את גודל הקורבן שאברהם נאלץ להקריב. בשני הסיפורים אברהם מזדרז להיענות לבקשת ה'. בשני הסיפורים קיים סיכון כמעט ודאי למוות אלמלא עזרת ה'. בשני הסיפורים מברך ה' את שני הבנים בהבטחה לאומית: זרע ומקום התיישבות ובהבטחה אישית. יש הטוענים כי ההקבלה מבקשת להדגיש כי גירושו של ישמעאל הוא עקדה בפני עצמה. לאחר הגירוש והעקדה דואגים שני ההורים לנישואי בנם ואף לאישה ממולדתם. הגר תיקח לישמעאל אישה ממצרים ואברהם ייקח ליצחק מחרן מולדתו.
הדומה והשונה בין סיפור עקדת יצחק ובין סיפור גירוש ישמעאל > השוני בין שני הסיפורים

בסיפור עקדת יצחק פני אברהם ויצחק לכיוון הר המוריה ואילו פני הגר ובנה לכיוון מדבר באר שבע. לאברהם יש מטרה ברורה, לקיים את צו ה' ואילו הגר נשלחת מבית אדוניה ללא מטרה לכיוון המדבר. בין אברהם ויצחק מתנהל דו-שיח ואילו הגר ובנה אינם משוחחים. העיר באר שבע היא המקום הראשון אליו מגיעה הגר ואילו בסיפור העקדה מסתיים הסיפור בבאר שבע שם מתיישב אברהם.
בתרבות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
בספרות ובשירה מקובל השימוש בעקדת יצחק כמדיום להעלאת שאלות בדבר רחמי האל. הפער הקיים בין תדמית האל הרחום והחנון לזוועות שמתרחשות לעיתים בעולמו, עוררו הוגים משחר ההיסטוריה לעסוק בנושא זה. וסיפור העקדה, בו לבסוף מצטייר האל כמי שחומל על יצחק ומונע את אביו מלהמיתו, משמש יפה לשאלה מדוע לא חמל במקרים אחרים. כך לדוגמה בשירו של וילפרד אוון, המתאר את המוני חיילים שנשלחו אל מותם במלחמת העולם הראשונה:
אחת מסצנות המפתח בפרק פתיחת העונה השביעית של סדרת הטלוויזיה "המתים המהלכים" מבוססת על סיפור עקדת יצחק - נייגן, מנהיג קבוצת "המושיעים", מאלץ את ריק גריימס, מנהיג השורדים, לקטוע את ידו של בנו קרל באמצעות גרזן. תוך שימוש בכלי שכנוע פסיכולוגיים מרושעים, נייגן גורם לריק כמעט ולבצע את הקטיעה, וברגע האחרון עוצר אותו ומציל את ידו של קרל.
גם בסדרה על טבעי יש אזכור לעקידה כאשר בפרק האחרון של עונה 14 "אלוהים" נותן לדין אקדח שבו הוא אמור לירות בג'ק, חצי ארכי-מלאך וחצי אדם שדין התייחס אליו כאל בנו, מה שאמור להרוג גם את היורה. ברגע השיא דין מכוון את האקדח כלפי ג'ק ומוכן להקריב את שניהם למען עתיד האנושות, וג'ק כורע על ברכיו ומוכן למות אך דין לבסוף לא מסוגל לירות וזורק את האקדח. "אלוהים" שצפה בסקרנות במעשה מתאכזב מהחלטתו של דין ואומר לו שהוא ציפה להקרבה בדיוק כמו שאברהם ויצחק ביצעו עבורו.
בספרו של א"ב יהושע מר מאני, אברהם מאני עוקד את בנו באזור הר הבית, כעין השלמתה של עקדת יצחק המקורית. הדרך בה ממשיכה השושלת היא על ידי כך שאברהם מאני בועל את כלתו, לאחר שלפי דבריו בנו יוסף חוזר לזרעו והוא ובנו הופכים לאחד.
במוזיקה

סיפור העקדה השפיע על קטעי מוזיקה רבים על פני ההיסטוריה:
מארק-אנטואן שרפנטייה -
Marc-Antoine Charpentier's Sacrificium Abrahae (H.402, oratorio for soloists, chorus, doubling instruments, and bc; 1680–81)
בנג'מין בריטן - Benjamin Britten's Canticle II: Abraham and Isaac
ליאונרד כהן - Leonard Cohen's "Story of Isaac" from the 1969 album Songs from a Room. מילים של שיר זה אף תורגמו לעברית.
בוב דילן - The eponymous "Highway 61 Revisited" from Highway 61 Revisited (1965) by Bob Dylan
נעמי שמר - עקדת יצחק. שנות ה-70. השיר נכתב בעקבות נפילתו של הטייס יצחק (אקי) ארצי שהיה קרוב משפחה של נעמי שמר.
אהרן רזאל - הנה האש והעצים, מתוך האלבום "שיר ציון". (2004)
סופיאן סטיבנס - Sufjan Stevens "Abraham" from the album Seven Swans (2004)
גלעד הוכמן - Gilad Hochman's "Akeda for Solo Viola" (2006)
אנאיס מיטשל - Anaïs Mitchell's "Dyin' Day" from the album Young Man in America (2012)
ראו גם

על הבעיה המוסרית בסיפור העקדה
עת שערי רצון להפתח
אם אפס רובע הקן
לקריאה נוספת

ישראל רוזנסון ובנימין לאו (עורכים), עקדת יצחק לזרעו – מבט בעין ישראלית, הוצאת ראובן מס, 2006.
אלכסנדר אבן-חן, עקדת יצחק בפרשנות המיסטית והפילוסופית של המקרא, הוצאת ידיעות אחרונות, 2006.
שלום שפיגל, "מאגדות העקדה", בספר היובל לאלכסנדר מרכס, תש"י.
דורון לוריא, מלכים בשר ודם: התנ"ך באמנות המאות ה־16 עד ה־19, מוזיאון תל אביב לאמנות, 2005, עקידת יצחק, עמ' 44-33
יאיר זקוביץ, מקראות בארץ המראות. ישראל: הקיבוץ המאוחד, 2001. בבואות בסיפור העקידה: בראשית כב', עמ 72–77.
יאיר זקוביץ, אביגדור שנאן, "'וחזרו אל שרה וחיו באושר' – עקדת יצחק לפי יוסף בן מתתיהו", בתוך: גם כך לא כתוב בתנ״ך, ידיעות אחרונות, ספרי חמד, 2009, פרק ט, עמ' 110–121.
רחל אליאור, "והר ציון טבור הארץ", ארץ ישראל: מחקרים בידיעת הארץ ועתיקותיה [ספר טדי קולק], כרך כח, ירושלים תשס"ח, עמ' 1–13.
מרדכי ברויאר, פרקי בראשית, הוצאת תבונות, תשנ"ט, הפרק "עקדת יצחק", עמ' 409–421.
גדעון עפרת, עקידת יצחק באמנות הישראלית, המוזיאון לאמנות ישראלית, רמת גן, 1987.
שולמית אליצור, עקדת יצחק: בבכי או בשמחה? השפעת מסעי הצלב על הסיפור המקראי בפיוטים עט הדעת א, תשנ"ז, באתר דעת (הקישור אינו פעיל, ט"ז בחשון ה'תשפ"ה)
הרב מיכאל הרשקוביץ, ולך לך אל ארץ המוריה, בהוצאת מכון מים חיים
עמרי בהם, "עקדת יצחק: על סרובו של אברהם לפקדתו הבלתי-חקית-בעליל של אלהים", דימוי; כתב עת לספרות, אמנות, בקורת ותרבות יהודית, 24 (2005), עמ' 12–14.
מפרץ ההרפתקאות

| --- | --- |

לוגו של הסדרה באנגלית
 סוגה:  אנימציה לילדים
 יוצרים:  קית' צ'פמן 
 מדבבים:  אוון מייסון, אלייה המיל, ג'קסון מרסי, טריסטן סמואל, מקס קלינסקו, ג'סטין קלי, גייג' מונרו, דרו דייוויס, קאלאן הולי, סטיוארט רלסטון, סמואל פאראסי, אלכס ת'ורן, קרטר ת'ורן, דוון כהן, ברקלי סילברמן, דייוויד לופז, רון פארדו, פיטר קאגנו, דין דה גרויטר, בלייר ויליאמס, הירומי אוקויאמה, סטפני סקי, סקוט מקורד, לוציוס הויוס, ג'יידן קנטלי
 מדבבים בעברית:  שיר כהן, שיר פרג, אליענה מגון, אלונה אלכסנדר, שירה נאור, לני כהן, שירלי לילו, איילה פלדמן, גלעד קלטר, תמי ברק, לירון לב, הדר שחף, גיא רייפמן, יהונתן מגון, דן גרינר
 ארץ מקור:  קנדה קנדה
 שפות:  אנגלית (הסדרה דובבה לשפות נוספות, ביניהן עברית)
 מקום התרחשות:  סן פרנסיסקו 
 מספר עונות:  11
 מספר פרקים:  283
 הפקה
 הפצה:  פרמאונט+ 
 אורך פרק:  22 דקות
 שידור
 רשת שידור:  ניקלודיאון 
 רשת שידור בישראל:  ניק ג'וניור
 תקופת שידור מקורית:  12 באוגוסט 2013 – הווה
 תקופת שידור בישראל:  3 במאי 2013 – רץ
 קישורים חיצוניים
 האתר הרשמי
 דף התוכנית ב-IMDb
 
מפרץ ההרפתקאות (מוכרת גם כיחידת החילוץ; באנגלית: PAW Patrol, בתרגום חופשי: "סיירת הכפה") היא סדרת הנפשה ממוחשבת קנדית לילדים שנוצרה במקור על ידי קית' צ'פמן. הסדרה שודרה לראשונה ב-22 באוגוסט 2013 בקנדה ובישראל ב-3 במאי 2013. בערוץ ניקלודיאון בארצות הברית ובערוץ TVOKids בקנדה ב-22 באוגוסט 2013.
הסדרה הופקה על ידי Spin Master Entertainment בעבור TVOKids וניקלודיאון, בעוד ההנפשה הופקה על ידי חברת Guru Studio.
עלילת הסדרה מתמקדת בילד בן עשר בשם ריידר המנהיג להקה של גורי כלבים המכונים "יחידת החילוץ". לכל גור התמחות ייחודית וביחד הם יוצאים למשימות חילוץ באזור מגוריהם הנקרא "מפרץ ההרפתקאות".
באוגוסט 2021 יצא לאקרנים הסרט "מפרץ ההרפתקאות: הסרט", אשר מבוסס על הסדרה. בספטמבר 2023 יצא סרט המשך בשם "מפרץ ההרפתקאות: סרט העל".
לסדרה בעיקרון יש 10 עונות, והעונה העשירית שודרה לראשונה ב-10 ביולי 2023 ובישראל ב-7 באוגוסט 2023. ב-24 בפברואר 2024, הסדרה חודשה לעונה 11 שתשודר ב-2024. בפברואר 2023, היוצר של הסדרה קית' צ'פמן אמר בראיון עם "The Hollywood Reporter" שהסדרה יכולה גם להמשיך בעוד 10 שנים ויותר ובעקבות זה הסדרה חודשה לעונות 12 ו-13.
עלילה

בתחילת כל פרק עוסקים הגורים בפעילויותיהם הרגילות. אחר כך מוצג מקום אחר בעיר שבו מתחילה צרה, והאדם הנקלע אליה מבקש מריידר לשלוח את יחידת החילוץ שלו; ריידר קורא לכל הגורים שיבואו כדי לספר להם באיזו צרה מדובר לפני יציאתם. ומוסיף את המשפט: "אין משימה גדולה מדי, אין גור קטן מדי". לאחר חילוץ מוצלח אומר ריידר למחולץ "אם תזדקק לעזרה, ליחידת החילוץ קרא" ולגורים "גורים טובים". בנוסף לכל גור יש משפט קבוע (או שני משפטים) אשר הוא אומר לפני שהוא יוצא למשימה.
דמויות > יחידת החילוץ

| דמות | דמות | מדבב/ת במקור | מדבב/ת בעברית | תיאור |
| --- | --- | --- | --- | --- |
|  | ריידר (Ryder) | אוון מייסון / אלייה המיל / ג'קסון מרסי | שיר כהן | ילד בן עשר. מנהיג להקת גורי הכלבים. |
|  | צ'ייס (Chase) | טריסטן סמואל / מקס קלינסקו / ג'סטין קלי | שיר פרג | רועה גרמני רציני, בוגר, וחכם בתפקיד השוטר או המרגל. החל מ-מפרץ ההרפתקאות: הסרט, צ'ייס הוא אחד משני הקמעים (לצד מרשל) של Spin Master Entertainment והוא מופיע בלוגו שלהם. |
|  | מרשל (Marshall) | גייג' מונרו / דרו דייוויס | אליענה מגון | דלמטי מגושם אך בעל לב רחב, מפחד מגבהים, בתפקיד הכבאי. החל מ-מפרץ ההרפתקאות: הסרט, מרשל הוא הקמע השני של Spin Master Entertainment והוא מופיע בלוגו שלהם. |
|  | סקיי (Skye) | קאלאן הולי | אלונה אלכסנדר | כלבת Cockapoo (ערבוב של קוקר ספנייל ופודל) חיננית וחכמה מפחדת מדורסים בעלת בתפקיד הטייסת. |
|  | רוקי (Rocky) | סטיוארט רלסטון / סמואל פאראסי | שירה נאור / לורן סביר | כלב מעורב מכמה גזעים בלתי ידועים, מומחה במחזור ותיקון מוצרים, מפחד ממים. |
|  | זומה (Zuma) | אלכס ת'ורן / קרטר ת'ורן | לני כהן | לברדור בצבע שוקולד, בתפקיד הצוללן. |
|  | ראבל (Rubble) | דוון כהן | שירלי לילו | בולדוג בעל מראה קשוח אך אישיות רכה. חובב מים, בתפקיד הבנאי. מפחד מעכבישים ואוהד מושבע של סדרת "אפולו גור העל" של מפרץ ההרפתקאות. |
|  | אוורסט (Everest) | ברקלי סילברמן | איילה פלדמן / מונה מור | האסקית סיבירית בתפקיד נהגת מפלסת השלג. |
|  | טראקר (Tracker) | דייוויד לופז | שירלי לילו | צ'יוואווה שמפחד מחושך בתפקיד הסייר. |
|  | ליברטי(Librety) | מרסאי מרטין | אבישג שצברג | כלבה נלהבת, מעריצה של יחידת החילוץ עוזרת להם ובסוף הופכת לחברה רשמית בצוות. מופיעה לראשונה ב"מפרץ ההרפתקאות: הסרט" משנת 2021 |
דמויות > דמויות אחרות

| דמות | דמות | מדבב/ת במקור | מדבב/ת בעברית | תיאור |
| --- | --- | --- | --- | --- |
|  | קפטן אורציו טורבוט (Captain Horatio Turbot) | רון פארדו | גלעד קלטר | מלח אשר מפליג עם המון ידע על הים. |
|  | פרנסואה טורבוט (Francois Turbot) | פיטר קאגנו | גלעד קלטר | צלם מטורף ומגושם. בן דודו של אורציו ותמיד מסבך אותו בצרות. |
|  | ראש העיר טובה (Mayor Goodway) | דין דה גרויטר | תמי ברק | ראש העיר של מפרץ ההרפתקאות, התרנגולת שלה, תרנגוליתה, תמיד גורמת לה לדאוג והיא מתחרה עם ראש העיר המדינגר בעמק הערפל. |
|  | מר פורטר (Mr. Porter) | בלייר ויליאמס | גלעד קלטר | סבו של אלכס. ירקן וטבח. |
|  | אל (Al) | רון פארדו | גלעד קלטר | איכר אשר בעונה השנייה התחתן עם יומי. |
|  | יומי (Yumi) | הירומי אוקויאמה / סטפני סֶקי | הדר שחף / תמי ברק | איכרה אשר בעונה השנייה התחתנה עם אל. |
|  | אלכס (Alex) | כריסטיאן דיסטפנו / וויאט ווייט / סיימון וובסטר | דן קליגר / גיא רייפמן | ילד בן שש אשר לרוב עושה בעיות אך תמיד נאמן לחברי החילוץ. נכדו של מר פורטר. |
|  | קייטי (Katie) | קתרין פורסטר | אלונה אלכסנדר | בעלת חנות הטיפוח של החיות. חברה של ריידר. |
|  | ראש העיר המדינגר (Mayor Humdinger) | רון פארדו | גלעד קלטר | ראש העיר מעמק האופל, הנבל הראשי בסדרה, מתחרה עם ראש העיר טובה, מנהיג את צוות המבלגנים – חתולים בעלי התמחויות בדומה לגורים, בהם הוא נעזר למזימותיו כנגד יחידת החילוץ. |
|  | ג'ייק (Jake) | סקוט מקורד | לירון לב / יהונתן מגון | מטפס הרים אשר בעונה השנייה פגש את אוורסט ונהיה הבעלים שלה. |
|  | קרלוס (Carlos) | לוציוס הויוס / ג'יידן קנטלי | דן גרינר | חוקר טבע צעיר אשר גר בג'ונגל, חבר של ריידר והבעלים של טראקר. |
|  | אייס (Ace) | ג'וליאנה פול / מייגן פהלנבוק / איזיס מור | אורי זק | טייסת בעלת מסוק, הכוכבת הנערצת על סקיי. |
|  | דני Danny X) X) | דניאל דסנטו / ג'ונתן מאלן | יהונתן מגון | פעלולן בן שמונה מטורף ומגושם. מופיע בעונה השנייה והשלישית. |
|  | רימונדו (Raimundo) | חואן קיוראן | גלעד קלטר | מנהל הקרקס של מפרץ ההרפתקאות. |
|  | אפולו (Apollo) | ליון סמית' | יהונתן מגון | כלב גיבור על מסוג בול טרייר מתוכנית הטלוויזיה האהובה על ראבל "אפולו גור העל". |
|  | וולי (Wally) |  |  | ניבתן המחמד של אורציו, נשוי לווילינה. |
|  | תרנגוליתה (Chickaletta) |  |  | תרנגולת המחמד של ראש העיר טובה המסבכת אותה בצרות. |
|  | קאלי (Cali) |  |  | החתולה של קייטי, אשר שונאת מים כמו רוקי. |
|  | מנדי (Mandy) |  |  | קופה שובבה אשר גרה בג'ונגל של קרלוס אך גורמת להרבה צרות. |
|  | גורי הים (Mer-Pups) |  |  | גורים מסתוריים החיים בים אשר באור ירח מלא הם מופיעים והופכים את הגורים לגורי ים, בעלי זנב דג. |
שידור

| עונה | עונה | מספר פרקים | תקופת שידור מקורית ארצות הברית> שידור ראשון | תקופת שידור מקורית ארצות הברית> שידור אחרון | תקופת שידור בקנדה קנדה> שידור ראשון | תקופת שידור בקנדה קנדה> שידור אחרון | תקופת שידור בישראל ישראל> שידור ראשון | תקופת שידור בישראל ישראל> שידור אחרון |
| --- | --- | --- | --- | --- | --- | --- | --- | --- |
|  | 1 | 26 | 12 באוגוסט 2013 | 18 באוגוסט 2014 | 27 באוגוסט 2013 | 22 במרץ 2014 | 3 במאי 2013 | 11 בספטמבר 2014 |
|  | 2 | 26 | 13 באוגוסט 2014 | 4 בדצמבר 2015 | 27 באוגוסט 2014 | 16 בספטמבר 2015 | 2 בנובמבר 2014 | 7 בינואר 2016 |
|  | 3 | 26 | 20 בנובמבר 2015 | 26 בינואר 2017 | 28 בנובמבר 2015 | 14 בינואר 2017 | 13 באפריל 2016 | 9 בפברואר 2017 |
|  | 4 | 26 | 6 בפברואר 2017 | 8 במרץ 2018 | 4 במרץ 2017 | 3 בפברואר 2018 | 2 ביולי 2017 | 25 בינואר 2018 |
|  | 5 | 26 | 6 בפברואר 2018 | 25 בינואר 2019 | 7 באפריל 2018 | 9 במרץ 2019 | 29 במרץ 2018 | 11 באפריל 2019 |
|  | 6 | 26 | 22 בפברואר 2019 | 23 ביולי 2021 | 18 במאי 2019 | 22 בפברואר 2020 | 4 באוגוסט 2019 | 10 בדצמבר 2020 |
|  | 7 | 26 | 27 במרץ 2020 | 7 במאי 2021 | 2 במאי 2020 | 10 באפריל 2021 | 13 בדצמבר 2020 | 20 ביוני 2021 |
|  | 8 | 26 | 2 באפריל 2021 | 3 ביוני 2022 | 15 במאי 2021 | 7 במאי 2022 | 13 ביוני 2021 | 25 בדצמבר 2022 |
|  | מפרץ ההרפתקאות: הסרט | מפרץ ההרפתקאות: הסרט | 20 באוגוסט 2021 | 20 באוגוסט 2021 | 20 באוגוסט 2021 | 20 באוגוסט 2021 | 12 באוגוסט 2021 | 12 באוגוסט 2021 |
|  | 9 | 26 | 25 במרץ 2022 | 31 ביולי 2023 | 14 במאי 2022 | 22 באפריל 2023 | 18 בדצמבר 2022 | 6 באוגוסט 2023 |
|  | 10 | 26 | 10 ביולי 2023 | 17 בספטמבר 2024 | 27 במאי 2023 | 15 ביוני 2024 | 7 באוגוסט 2023 | 11 בנובמבר 2024 |
|  | מפרץ ההרפתקאות: סרט העל | מפרץ ההרפתקאות: סרט העל | 29 בספטמבר 2023 | 29 בספטמבר 2023 | 29 בספטמבר 2023 | 29 בספטמבר 2023 | 28 בספטמבר 2023 | 28 בספטמבר 2023 |
|  | 11 | 26 | 18 בספטמבר 2024 | יפורסם בהמשך | 6 ביולי 2024 | יפורסם בהמשך | 4 באוגוסט 2024 | יפורסם בהמשך |
ספיישלים

| עונה | עונה | שם הספיישל | תקופת שידור מקורית ארצות הברית> שידור ראשון | תקופת שידור מקורית ארצות הברית> שידור אחרון | תקופת שידור בקנדה קנדה> שידור ראשון | תקופת שידור בקנדה קנדה> שידור אחרון | תקופת שידור בישראל ישראל> שידור ראשון | תקופת שידור בישראל ישראל> שידור אחרון |
| --- | --- | --- | --- | --- | --- | --- | --- | --- |
|  | 1 | גורי על | 12 בנובמבר 2018 | 12 בנובמבר 2018 | 6 באוקטובר 2018 | 6 באוקטובר 2018 | 13 באוקטובר 2019 | 13 באוקטובר 2019 |
|  | 2 | מוכנים, הכינו להצלה! | 11 בנובמבר 2019 | 11 בנובמבר 2019 | 5 באוגוסט 2019 | 5 באוגוסט 2019 | 20 בפברואר 2020 | 20 בפברואר 2020 |
|  | 3 | טיסת חילוץ | 25 בספטמבר 2020 | 25 בספטמבר 2020 | 25 בספטמבר 2020 | 25 בספטמבר 2020 | 2021 | 2021 |
סרטים

| שם הסרט בעברית | שם הסרט באנגלית | תאריך הקרנה מקורי ארצות הברית | תאריך הקרנה בישראל ישראל |
| --- | --- | --- | --- |
| מפרץ ההרפתקאות: הסרט | PAW Patrol: The Movie | 20 באוגוסט 2021 | 12 באוגוסט 2021 |
| מפרץ ההרפתקאות: סרט העל | PAW Patrol: The Mighty Movie | 29 בספטמבר 2023 | 28 בספטמבר 2023 |